*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Kārtība, kādā tiek veikti lidojumi ar atsaitē piestiprinātu gaisa balonu, gaisa pūķi, bezpilota raķeti un raķešu modeļiem**

Izdoti saskaņā ar likuma “[Par aviāciju](https://likumi.lv/ta/id/57659-par-aviaciju)”

[117.13 pant](https://likumi.lv/ta/id/57659-par-aviaciju#p47)u

**I. Vispārīgais jautājums**

1. Noteikumi nosaka kārtību, kādā tiek veikti lidojumi ar atsaitē piestiprinātu gaisa balonu, gaisa pūķi, bezpilota raķeti un raķešu modeli.

2. Šajos noteikumos minētos lidojumus ar atsaitē piestiprinātu gaisa balonu, gaisa pūķi, bezpilota raķeti un raķešu modeli atļauts veikt personai, kas sasniegusi 16 gadu vecumu.

3. Šo noteikumu 2.punktā minētais vecuma ierobežojums netiek piemērots, veicot lidojumu ar:

3.1. atsaitē piestiprinātu gaisa balonu, kura diametrs ir mazāks par 2 m un apvalka tilpums ir mazāks par 3 m3, vai gaisa pūķi, kura kopējā pacelšanās masa ir mazāka par 2 kg, ievērojot ka lidojums tiek veikts augstumā līdz 50 m virs zemes vai ūdens virsmas;

3.2. raķešu modeli, ja tas tiek veikts vismaz 18 gadu vecumu sasniegušas personas uzraudzībā.

**II. Atsaitē piestiprinātu gaisa balonu un gaisa pūķu lidojumi**

4. Lidojumus ar atsaitē piestiprinātu gaisa balonu un gaisa pūķi atļauts veikt augstumā līdz 50m virs zemes vai ūdens virsmas.

5. Lidojumi ar atsaitē piestiprinātu gaisa balonu un gaisa pūķi augstāk par 50 m virs zemes vai ūdens virsmas, vai, atkāpjoties no šo noteikumu 6.3.apakšpunktā minētās prasības, ir atļauti, ja ir veikts riska novērtējums un saņemta valsts aģentūras “Civilās aviācijas aģentūra” (turpmāk - Civilās aviācijas aģentūra) atļauja, kas izsniegta saskaņā ar normatīvajiem aktiem par gaisa telpas pārvaldības kārtību, gaisa telpas struktūru un tās mainīšanas kārtību.

6. Ja atsaitē piestiprināta gaisa balona diametrs ir lielāks par 2 m vai apvalka tilpums ir lielāks par 3 m3, vai gaisa pūķim kopējā pacelšanās masa ir lielāka par 2 kg, lidojumus ar to atļauts veikt:

6.1. ja redzamība uz zemes ir ne mazāka par 5 km;

6.2. ne tuvāk par 500 m no mākoņu apakšējās robežas;

6.3. ne tuvāk par 10 km no lidlauka skrejceļa vai helikoptera laukuma;

6.4. laikposmā starp saulrietu un saullēktu, ja gaisa balons vai gaisa pūķis un tā atsaites ik pēc 15 m ir aprīkotas ar apgaismojumu, kas redzams vismaz no 10 km attāluma un kura uzzibsnījuma biežums ir 40–100 cikli minūtē;

6.5. ja tas ir aprīkots ar automātisku straujas gaisa izsūknēšanas ierīci, kas sāk darboties, ja atsaite pārrauta vai atraisījusies.

7. Ja lidojumus ar atsaitē piestiprinātu bezpilota gaisa balonu un gaisa pūķi veic ne tālāk par 75 m horizontālā plaknē no būves un ne augstāk par tās augstāko punktu, uz tiem nav attiecināmas šo noteikumu 6.1., 6.2. un 6.3. apakšpunktā minētās prasības.

8. Ja šo noteikumu 4.5. apakšpunktā minētā ierīce atsaites pārraušanas vai atraisīšanās gadījumā nedarbojas un gaisa balons turpina nekontrolētu lidojumu, tādējādi radot sadursmes riskus gaisa telpas lietotājiem, tā operators nekavējoties informē valsts akciju sabiedrību “Latvijas gaisa satiksme” (turpmāk - Latvijas gaisa satiksme), sazinoties atbilstoši Latvijas gaisa satiksmes tīmekļvietnē www.lgs.lv norādītajam, tostarp norādot atsaites atraisīšanās vai pārrāvuma laiku, vietu un paredzamo gaisa balona lidojuma maršrutu.

**III. Bezpilota raķešu un raķešu modeļu lidojumi**

9. Latvijas Republikas gaisa telpā lidojumus ar bezpilota raķeti atļauts veikt, ja tā atbilst šādām prasībām:

9.1. tā izgatavota no viegliem un trausliem materiāliem bez būtiskām metāla detaļām tās konstrukcijā;

9.2. tā aprīkota ar rūpnieciski ražotu dzinēju, kas ir aizsargāts pret spontānu pašaizdegšanos mehāniskas iedarbības vai temperatūras (līdz 80 °C) ietekmē un ir izgatavotāja hermetizēts ar nemetāliska materiāla viegli noņemamām plombām sprauslā un dzinēja priekšgalā (izņemot gadījumu, ja konkrētais dzinējs ir projektēts savas funkcijas veikšanai ar uzstādītām plombām);

9.3. tā aprīkota ar aerodinamiskās bremzēšanas ierīci (izpletni, bremzēšanas lenti, aerodinamisku virsmu), kas nodrošina bezpilota raķetes drošu piezemēšanos;

9.4. tā aprīkota ar elektroniski vadāmu palaišanas mehānismu, kas starta brīdī operatoram nodrošina atrašanos drošā attālumā, kas nav mazāks par 5 m no bezpilota raķetes starta vietas.

10. Lidojumus ar bezpilota raķeti veic gaisa telpas struktūras elementā, kas speciāli izveidots konkrētiem lidojumiem saskaņā ar normatīvajiem aktiem par gaisa telpas pārvaldības kārtību, gaisa telpas struktūru un tās mainīšanas kārtību, ņemot vērā, ka mākoņi vai citas dabas parādības neaizēno vairāk par pusi (4/8 oktas) no raķešu palaišanas zonas un horizontālā redzamība jebkurā augstumā nav mazāka par 10 km.

11. Pirms lidojuma uzsākšanas ar bezpilota raķeti tās operators nodrošina, ka palaišanas teritorijā vismaz 500 m rādiusā neatrodas cilvēki, kas nav saistīti ar bezpilota raķetes palaišanu, transportlīdzekļi, personu manta, ugunsbīstami un sprādzienbīstami priekšmeti, kā arī netiks traucēti dzīvnieki.

12. Bezpilota raķeti palaiž no starta iekārtas, kas atrodas uz stabila un ugunsdroša pamata un nepieļauj nejaušu bezpilota raķetes kursa maiņu.

13. Par raķešu modeli tiek uzskatīta bezpilota raķete, kas atbilst šādām prasībām:

13.1. tā izgatavota no viegliem un trausliem materiāliem bez būtiskām metāla detaļām tās konstrukcijā;

13.2. tās konstrukcijā nav būtisku metāla daļu (monolītas metāla daļas nav izmantotas nesošā korpusa, priekšgala aptecētāja, stabilizatoru vai stabilizējošo virsmu izgatavošanai);

13.3. tās pilna starta masa, ieskaitot dzinējus, nepārsniedz 1500 g;

13.4. tās dzinēji kopā satur ne vairāk par 200 g cietās degvielas maisījuma un modelī ievietoto dzinēju kopējais impulss nav lielāks par 160 ņūtonsekundēm

13.5. tās atsevišķs dzinējs nesatur vairāk par 125 g cietās degvielas maisījuma;

13.6. tās atsevišķa dzinēja impulss nav lielāks par 100  ņūtonsekundēm;

13.7. tās atsevišķa dzinēja vilkmes laiks ir lielāks par 0,05 s.

14. Uz raķešu modeļiem netiek attiecinātas šo noteikumu 9., 10., un 11.punkta prasības.

15. Raķešu modeļu lidojumi atļauti augstumā līdz 120 m virs zemes vai ūdens virsmas un ne tuvāk par 10 km no lidlauka skrejceļa vai helikopteru laukuma, izņemot gadījumu, ja ir saņemta Civilās aviācijas aģentūras atļauja, kas izsniegta saskaņā ar normatīvajiem aktiem par gaisa telpas pārvaldības kārtību, gaisa telpas struktūru un tās mainīšanas kārtību.

16. Gaisa satiksmes vadības zonā (CTR) vai satiksmes informācijas zonā (TIZ) raķešu modeļu lidojumi augstāk par 50 m virs zemes vai ūdens virsmas, atļauti tikai pie nosacījuma, ja tie tiek koordinēti ar gaisa satiksmes pakalpojumu sniedzēju atbilstoši Civilās aviācijas aģentūras apstiprinātajiem nosacījumiem un koordinācijas procedūrām.

**IV. Noslēguma jautājums**

17. Noteikumi stājas spēkā 2021.gada 1.jūlijā.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova